钦定古今图书集成/方舆汇编/职方典/第1068卷 > 延平府学校考 府志
## 钦定古今图书集成/方舆汇编/职方典/第1068卷 > 延平府学校考 府志

本府

延平府儒学　。明天启乙丑，郡守项公维聪等改建。梅山寺旧址在丰衍仓南，中建

“先师庙” 右为“启圣祠。” 露台前左右翼以两庑。庙南：

为大成门，外为戟门。门左为名宦祠，右为乡贤祠。庙左为明伦堂，翼以两廊。廊左为会讲堂。崇祯间，始凿泮池于大成门外，艰于引水，多历年所，抵为涸墟，而堂庑宫墙亦颓圮日甚。

皇清顺治十六年，教授王若羲捐资鼎修。然廨署未

备。其乐器祭器与堂斋俱仍在普通寺址。旧学惟教授廨暂寓会讲堂左云。

社学　有五，一在招福坊，一在紫芝岭，一在开平坊，一在昼锦坊，俱明正德间知府欧阳铎建。一在云盖里，嘉靖间建。

延山书院　在府城南九峰山之麓。中有祠，左右翼以廊庑，前有门。宋嘉定二年，郡守陈宓仿白鹿洞规式建书院，为奉祠讲学之地。李燔定学规，捐俸市田，以赡生徒。其后郡守傅康、陈韡又建，有阁、有堂，斋，有《濯缨闻》。“光风霁月亭”有风雩桥，后圮坏，郡守童洪修复。元末毁于寇。明知府俞廷芳始建堂，专祀李侗；佥事匡显为横翠楼及亭桥，渐复旧规。正统复毁于寇。景泰间重修，建后复圮坏。万历十七年，推官罗心尧捐俸重修。崇祯七年毁。

皇清顺治十四年，裔孙李孔文重建。

四贤书院　旧为府学。明嘉靖二十六年改建。道南书院　在府治北龙山之半。明正德间知府欧阳铎改淫祠北山堂而立，以祀杨龟山。豫章书院　旧在府城西门外。知府姜大魁、廖纪、欧阳铎相继成之。后迁府治北紫芝岭坊，今废为城隍庙。

文公书院　在府城龙山道南祠之左。正德间建。康熙十一年倾坏，其裔孙朱弼协力募修。游定夫书院　在普安里。明嘉靖间改修，并建大门牌坊。

衍山书院　在府城西门外。明正德间立。后废，迁于府学。

九龙书院　在县治东南，长安北里。相传，其地盖四先生旧讲道之所。明宣德间，殿堂倾圮。嘉靖四年重建，后废，惟存门堂，为往来使客驻节之所。

两吴书院　在县治东南迁乔里。明正德间，改淫祠大帝庙而立。

学田　：顺治十一年，本学举人邹仪周助苗田四段，坐落吴墩、赔子坑、蛟湖坑、头楼后、干坑、尾门前、洋坑、尾员山。前年收租银二两三钱八分五釐。内除完粮仓米称头火耗使用一两，实征收银一两三钱八分五釐。十三年，本学生员陈遥捐助苗田一石一斗九升，坐落陈坑，除自纳编粮外，递年纳学租银四两。

南平县儒学　在西郊虎头山之麓。前朝九峰环带溪水，双流潆洄于其左。明洪武三年始建。弘治戊午、嘉靖戊子两经修拓，正殿、露台、左右两庑、棂星门、戟门、神厨、斋宫、器房皆如制。启圣祠在庙右，明伦堂在庙左。翼两廊有“居仁、由义” 斋舍。泮池在仪门内，泮墙在大门外。教谕廨在仪门左。训导廨，一在大门左，一在大门右。先是，启圣祠在庙后半山巅，左祀“文昌” ，右祀“魁星。” 崇祯三年，教谕范方重建大阁于其址，规制特异。兵火毁民居，延及学宫、堂庑、斋舍，文昌阁、魁星阁皆烬。

皇清庚寅年，知县汪蘅欲为重建，请于巡按。于是大

殿、启圣祠两庑、棂星门、黉门、明伦堂、仪门，规模已备。库房庑舍，清理如初。周围缭垣，具见完密。大门内有双桧，传为明海忠介手植。岁久，虬古参天可仰。诸如名宦、乡贤祠，亦议嗣建。

外县

将乐县儒学　，宋建卞山之麓，明迁徙不一。近者万历辛卯，知县林熙春改建县之东南，天启

丁卯，知县王尚贤改迁于县治前横街。辛卯，弗戒于火。乙酉，徙建于县左，与县为邻，建石牌坊于戟门内。戊子，寇毁。

皇清初筑棂星门墙垣，而庙址与堂基中分前后关。

键不保。又久，始得徙庙址。北进数十武，与县治并，翼以两庑。前为大成门，左为祭器库，右为典籍库，其下为泮池；池前为棂星门。门外为旧石坊，坊外为戟门。经始于丙申夏，落成于丁酉春。明伦堂、启圣、乡贤、名宦祠、文昌、魁星阁、敬一亭，俱议嗣建。

龟山书院　即杨文靖祠。“在县治北郊封山之麓。宋咸淳二年，邑人冯梦得奏立，仍拨田养士。知县黄去疾奉旨创建礼殿，立雪堂、斋舍。元至顺元年，县尹郭野仙普华增廓燕居殿。明洪武十三年，知县王克刚重建。成化初，敕建道南书院，六年再建。嘉靖三年，改立雪堂为传心堂，增祀二程先生。万历十一年，奉例废‘天下书院’。” 十二年奏复。

学田　旧有真院田，为豪侵占。明嘉靖三十五年，知府彭澄查出，令义士廖文杰、廖文伟买入田十一亩六分，其苗五斗三升，递年租属学收。万历十二年，知县黄仕祯捐俸置买田一十四亩六分。每岁除纳粮差外，收租价银三两九钱二分三釐五毫，属学收。

社学　六十有八。在城四隅各三，黄潭都三，水南二都各四，玉华都等一，十二都各二，积善等二十一都各一。

大田县儒学　在县治左凤凰山下。

先师庙：在明伦堂之右，堂东为“进德斋” ，西为“修业”

斋：斋南北为号舍堂，左为教谕廨、右为训导廨，中为尊经阁、为膳堂；堂之东为仪门；门左为仓、右为敬一亭，前为泮池；又前为学门，左右为名宦、乡贤祠，前为棂星门。门外临街为屏，屏南建木坊，题曰“仰圣兴贤。”

社学　有二：一在镇东桥，一在北门。

学田　共四十七亩五分五釐零，载民米二石四斗三升七合七勺三撮三圭。每年收学租银一十七两二钱一分九釐。原存本学，以济贫生于

皇清顺治十三年，裁充兵饷。康熙二十一年冬，总督

姚启圣捐置学田二亩六分四釐，租米十石，以供学用。

沙县儒学　在县治东。旧在和仁坊。宋庆历间，徙魁星里太平兴国寺右。明洪武初建，复毁。景泰间，有司市民地，扩其址。历成化、弘治，始备其制。嘉靖间，知县袁应文改建于福圣寺基，建尊经阁于堂后。万历乙巳，知县方震孺复改建魁星里旧学原址，知县康承祖竣其事。

谏议书院　在县治西劝忠坊，即“和仁坊” ，祀宋陈瓘，亦名“了斋书院。” 嘉定二年，郡守徐景瞻即瓘故居建书院祀之。元季毁，遗址入于民居。明永乐初，知县倪俊复其地重建。

豫章书院　在县洞天岩之西麓。元至正初创建，明洪武间重建。正统间寇毁，景泰间重建。凤冈书院　在县溪南凤凰山下。宋淳熙间邑人黄颢建，中为讲堂，后建阁二以藏书，曰“尊经。” 斋舍凡十有二，别有游息之圃，亭阁十馀所。宋末毁于兵。

社学　有五，内四在城、一在尾历。

学田　“明嘉靖三十七年，巡按樊献科发本县清和道院没官田米一百六十石，以百石入府学，六十石入县学，充养赡用。” 载民粮七石九斗七升四合七勺一抄。

皇清康熙二十一年十一月，督院姚启圣发银五十。

两，买苗田七段，递年除担脚及完粮外，净贴扇过细谷三十石，官送学量收，以济贫生。

尤溪县儒学　在县东狮山之麓。宋学在县治西。庆历间改县治东南隅。乾道九年重修。明因之。正德末，有司毁学前淫祠，扩充之。嘉靖二十五年春，大雹，坏庙宇廨舍。有司复买民地，迁其行路，而学址始广。旧庙在学左，后更于明伦堂之前，规制始备。万历二十六年，知县张阳春复改建西门，璠山，左为大成殿，右为明伦堂。“启圣祠” 在大成殿后。“敬一亭” 在明伦堂后，左建文昌阁、张公生祠。

南溪书院　即常斋祠。在县城外公山之阳，前对文山。正统末毁于寇，景泰初重建。弘治间，知县方溥新建堂三间，左右为厢房，前为门，又前为池，池上架亭，临衢为坊，东为“玉溪桥，又西为溪山第一桥。”

社学　有四：二在城，一在水东，一在水南。

学田　“明正德十四年，知府欧阳铎发买山一十五亩。万历二十四年，知县张阳春买民田三十四亩，以充学费。”

顺昌县儒学　旧在县治西。宋皇祐间，改建县东。明正德间改旧址。嘉靖间仍徙县东。隆庆五年徙西郊外。后为明伦堂，庙左为会讲堂，东为学官廨。正门之外，迤东为尊经阁。万历三十一年，改建于县治之左。四十年，学督冯燧捐俸，始开泮池。署县事同知李泰亨改建棂星门。天启六年，知县张阳纯建《天衢、发轫》砖坊于学路之前。

二贤书院　在县治西。中有正堂，祀廖高峰、槎溪二先生。堂之东西有翼厢，后为寝厅，右为园，前而南为门。

双峰书院　在县治西。明正德间，知县马性鲁毁资胜寺而改建焉，易为今院。嘉靖间，复改旧税课局以建立。

社学　有二：一在东隅，一在西隅，俱明正德间知县马性鲁建。

学田　明嘉靖八年，知县周南募通学，出银八十两，买蒋宅田米一十二石，每担载苗八斗四升，秋米正耗米八斗九升八合，租米三十六石一旧有朝真堂税米六石，嘉靖二十年，奉例变价入官，今废。

皇清康熙二十一年，总督姚启圣捐置学田，发银六。

十两买得田共一十三段，田米六十九石，以充学费。

永安县儒学　在县治东。明景泰五年建，正德四年毁。弘治癸亥，知县刘灿重建。中为大成殿，翼以两庑，庑之背为号房，各二十四间。西为神库，东为神厨。庑之南为戟门，门之左为四贤祠，右为文昌祠，又南为泮池，为棂星门。敬一亭在启圣祠之左。祠可达殿，殿之后为明伦堂，翼以“居仁” 、“由义” 两斋。由左斋入，则教谕廨。廨左有学仓。由右斋入，则训导廨。堂之后为青云楼，楼之右为会馔堂，而学之通门则居棂星之左。嘉靖二十一年修，万历二十一年又捐修庙庑，次移棂星门，进五丈为泮池，一丈为半璧之形。明伦堂、尊经阁以次修理，焕然改观。嗣是儒学门复坏，崇祯间重修。

皇清顺治丁亥冬，兵寇蹂躙，拆损明伦堂特甚。知县

陈廷枢等复修之，首事庙及明伦堂两庑，增濬泮池，新架三门，次第就新，而宫墙之美观至今始备矣。

云龙书院　在贡川堡内公馆左。明万历间，知县张守让建，以祀杨、罗、李、朱、陈了斋、邓栟榈六先生，后以乡贤林三泉、严海日、罗纹山配。有前后碑记。

纹山书院　在贡川堡内后山中。特祀乡贤罗明祖。其子艰劼，晢贮藏书文集遗刻，庚辰进士山阴祁熊佳有记，暨诸名公悉多联扁题咏。先贤书院　在县治北。明正德间建，祀杨、罗、李、朱四先生。堂后有寝厅前有坊。

栟榈书院　原在栟榈寺，隔溪对门书院窠宋邓肃读书处。明嘉靖间，知县郭仁改建于寺右。罗明祖诗云：“先生形已往，庙貌尚巍然。正气峰为骨，孤衷壑欲烟。典型存草莽，俎豆自周旋。谁问登临者，永言花石篇。”

社学　有四：二在城，一在贡川，一在安砂，又义斋，一在县治西二十七都。明永乐间，创建学田　。明万历癸巳岁，知县苏民望清欺隐，罚锾二百八十七两八钱四分，又凑赎锾一十二两一钱六分。置买姜钦米田三段：一段土名“寺前” 、罗里坑二处，米三十九石五斗，外租五斗；一段土名“寺前坂” ，米一十六石；一段土名桥“尾墩后” ，米一十石，俱外有冬米。又查出永留庵田米一十六石。